L'Ajuntament de Catarroja dóna la benvinguda a 7 noves incorporacions del programa EMPUJU
20 set. 2023

L'alcaldessa de Catarroja, Lorena Silvent, acompanyada per responsables de l'àrea de Desenvolupament Local, ha rebut aquest matí a l'Ajuntament a les set noves persones provinents del programa d'ocupació EMPUJU - Pla d'Ocupació Jove.

Aquest programa, el cost total del qual és de 254.923,65 €, compta amb una aportació de l'Ajuntament de 101.933,09 € euros i una subvenció de 152.990,56 € euros. La contractació s'ha dut a terme a través del programa EMPUJU - PLA D'OCUPACIÓ JOVE (FSE), impulsat pel Servei Valencià d'Ocupació i Formació LABORA i cofinançat pel Fons Social Europeu.

L'alcaldessa ha remarcat la importància d'aquest programa "amb el qual reforcem el nostre compromís amb les polítiques d'ocupació, afavorint que joves menors de 30 anys puguen millorar el seu perfil i experiència professional, en aquest cas treballant en l'administració local". A més, ha remarcat "ens permet continuar millorant l'atenció i els serveis per a les persones, ja que entre altres, prestaran suport en actuacions municipals dirigides a l'ocupació i a les empreses i en àrees tan importants com l'atenció personalitzada a la ciutadania".

I és que el personal s'incorporarà en diferents àrees amb l'objectiu d'impulsar determinats serveis, com són l'Oficina d'Atenció Ciutadana (OIAC), Intervenció, la Biblioteca Pública Municipal o Desenvolupament Local, entre altres.

Aquesta contractació se suma a la realitzada, també a principis d'aquest mes de setembre, d'altres 11 persones a través del programa EXPLUS, dirigit a aturats i aturades majors de 30 anys. A més, durant aquest 2023 està prevista la contractació d'altres 6 persones a través de diferents programes d'ocupació.